b'\n_START_ARTICLE_\nSt\xc3\xa4del\n_START_PARAGRAPH_\nSt\xc3\xa4del, uradno St\xc3\xa4dlov umetnostni in\xc5\xa1titut in galerija (St\xc3\xa4delsches Kunstinstitut und St\xc3\xa4dtische Galerie), je muzej umetnosti v Frankfurtu ob Majni z eno najpomembnej\xc5\xa1ih zbirk v Nem\xc4\x8diji. V lasti ima 2700 slik (od katerih je razstavljenih 600) in zbirko 100.000 risb in grafik, pa tudi 600 kipov. Ima okoli 4000 m\xc2\xb2 razstavnih prostorov in knji\xc5\xbenico s 100.000 knjigami in 400 revijami._NEWLINE_Leta 2012 je bil razgla\xc5\xa1en za muzej leta. Ta naslov podeljujejo nem\xc5\xa1ki umetnostni kritiki zdru\xc5\xbeenja AICA. V istem letu je imel muzej najve\xc4\x8dji obisk v svoji zgodovini, 447.395 obiskovalcev.\n_START_SECTION_\nZgodovina\n_START_PARAGRAPH_\nMuzej je leta 1815 ustanovil frankfurtski bankir in trgovec Johann Friedrich St\xc3\xa4del. Leta 1878 je bila nova zgradba, zasnovana v slogu Gr\xc3\xbcnderzeit (obdobje ustanoviteljev), postavljena na ulici Schaumainkai, ki je zdaj glavna muzejska \xc4\x8detrt. Do za\xc4\x8detka 20. stoletja je galerija postala ena najvidnej\xc5\xa1ih nem\xc5\xa1kih zbirk klasi\xc4\x8dne vseevropske umetnosti; druge take zbirke, odprte za javnost, so bile Galerija v Dresdnu, Stara pinakoteka v M\xc3\xbcnchnu in Stari muzej v Berlinu.\n_START_SECTION_\nDruga svetovna vojna\n_START_PARAGRAPH_\nLeta 1937 je bilo iz muzeja odvzetih 77 slik in 700 grafik, ker so jih nacionalsocialisti razglasili za "degenerirano umetnost"._NEWLINE_Leta 1939 se je zbirka preselila iz Frankfurta, da bi jo za\xc5\xa1\xc4\x8ditili pred po\xc5\xa1kodbami v drugi svetovni vojni. St\xc3\xa4dlova zbirka (St\xc3\xa4delsches Kunstinstitut und St\xc3\xa4dtische Galerie) v Frankfurtu je bila odstranjena iz muzeja, da bi prepre\xc4\x8dili uni\xc4\x8denje zaradi zavezni\xc5\xa1kih bombnih napadov, in shranjena v gradu Rossbach, ki je bil v lasti barona Th\xc3\xbcngena v bli\xc5\xbenjem Bad Br\xc3\xbcckenauu na Bavarskem. Tam je muzejske slike in knji\xc5\xbenico odkril poro\xc4\x8dnik Thomas Carr Howe, \xc4\x8dlan vojne mornarice Zdru\xc5\xbeenih dr\xc5\xbeav \xe2\x80\x93 Programa za spomenike, upodabljajo\xc4\x8do umetnost in arhive (Monuments, Fine Arts, and Archives program). \xc4\x8ceprav baron von Th\xc3\xbcngen in njegova \xc5\xbeena nista bila pripravljena sodelovati z Ameri\xc4\x8dani, je dr. Holzinger, zdravnica in \xc5\xa1vicarska \xc5\xbeena direktorja muzeja St\xc3\xa4dla, pomagala pri katalogizaciji in odstranitvi del v M\xc3\xbcnchensko centralno zbirno to\xc4\x8dko. Poro\xc4\x8dnik Howe je rekel: "Prvi prostor, ki ga je treba pregledati, je knji\xc5\xbenica, ki meji na dnevno sobo, v kateri smo \xc4\x8dakali. Tu smo na\xc5\xa1li \xc5\xa1tevilne odli\xc4\x8dne francoske impresionisti\xc4\x8dne slike, vse iz stalne zbirke St\xc3\xa4dla, in precej lepih starih mojstrov grafik. Ve\xc4\x8dina je bila prav tako v lasti muzeja, ampak nekatere \xe2\x80\x93 spomnim se odli\xc4\x8dne Rembrandtove skice \xe2\x80\x93 so verjetno pri\xc5\xa1le iz \xc5\xa0vice. Seveda jih bo treba pregledati in dolo\xc4\x8diti njihov natan\xc4\x8dni izvor in ugotoviti, kako so pri\xc5\xa1le iz muzeja. Toda v tem trenutku je treba predvsem zagotoviti razmere za skladi\xc5\xa1\xc4\x8denje in varnost. V drugi sobi smo na\xc5\xa1li ogromno zbirko knjig, knji\xc5\xbenico enega od muzejev iz Frankfurta. Na tretjini smo naleteli na vrsto srednjeve\xc5\xa1kega kiparstva \xe2\x80\x93 svetniki vseh velikosti in vrst, nekaj izrezljanih iz lesa, kamna, navadni ali pobarvani. Tudi ti so bili iz muzeja. Zadnji prostor je bil pod zemljo, velika, globoka soba pod hi\xc5\xa1o. V njej so bile vrste slik, zlo\xc5\xbeene so bile v dveh vrstah sredi prostora in tudi vzdol\xc5\xbe dveh sten. Kar smo lahko ugotovili v \xc5\xa1ibki svetlobi, niso bila zelo kakovostna dela. V poletnih mesecih bi morala biti kakovostno shranjena v podzemnem prostoru, vendar smo verjeli, da je to kraj, ki bo pozimi zelo vla\xc5\xbeen. Gospa Holzinger nam je zagotovila, da je res tako in da je treba slike \xc4\x8dim prej odstraniti, preden se bo za\xc4\x8delo slabo vreme."\n_START_SECTION_\nObnova\n_START_PARAGRAPH_\nGalerija je bila v drugi svetovni vojni precej po\xc5\xa1kodovana v letalskih napadih in je bila obnovljena leta 1966 po na\xc4\x8drtih frankfurtskega arhitekta Johannesa Krahna. Raz\xc5\xa1iritev stavbe za prikaz del in posebnih razstav 20. stoletja je bila zgrajena leta 1990, zasnoval jo je avstrijski arhitekt Gustav Peichl. Majhne strukturne spremembe in obnove so se vrstile od leta 1997 do leta 1999._NEWLINE_Najve\xc4\x8djo raz\xc5\xa1iritev v zgodovini muzeja, namenjeno za predstavitev sodobne umetnosti, je zasnoval frankfurtski arhitekturni biro Schneider + Schumacher. \xc5\xa0iritev se je za\xc4\x8dela februarja 2012.\n_START_SECTION_\nDigitalna \xc5\xa1iritev\n_START_PARAGRAPH_\nMuzej je leta 2015 ob svoji 200-letnici precej raz\xc5\xa1iril svoje dejavnosti in stike z obse\xc5\xbeno digitalno \xc5\xa1iritvijo. Obiskovalcem sta \xc5\xbee na voljo digitalna razstava in prost dostop do brez\xc5\xbei\xc4\x8dnega omre\xc5\xbeja v celotnem muzeju in zemlji\xc5\xa1\xc4\x8du. Od marca 2015 v muzeju ponujajo obiskovalcem nov program, mo\xc5\xbenost poslu\xc5\xa1anja avdiovodnikov na napravah in nov "kabinet digitalnih zanimivosti". Nekaj ve\xc4\x8d projektov \xc5\xa1e razvijajo: spletno razstavno platformo, izobra\xc5\xbeevalne ra\xc4\x8dunalni\xc5\xa1ke igre za otroke, ra\xc4\x8dunalni\xc5\xa1ko umetnostno zgodovino in digitalno umetnostno knji\xc5\xbenico.\n_START_SECTION_\nZbirka\n_START_PARAGRAPH_\nv muzeju je zbirka evropskega slikarstva iz sedmih stoletij, za\xc4\x8dne se na za\xc4\x8detku 14. stoletja, nadaljuje se v pozni gotiki, renesansi, baroku in v 19., 20. in 21. stoletju. Velika zbirka grafik in risb ni stalno razstavljena in zaseda prvo nadstropje muzeja. Dela, ki niso razstavljena, si je mogo\xc4\x8de ogledati po predhodnem dogovoru._NEWLINE_Galerija ima oddelek za ohranjanje, ki skrbi za restavratorska in obnovitvena dela zbirke.'